## Carlos Mazón: “Entreguem les primeres 21 vivendes de l’edifici de la Torre a famílies afectades per la riuada”

*** Assenyala que el reallotjament de les famílies es durà a terme “per un període inicial de sis mesos, sense cost i en vivendes totalment equipades” i avança que les altres 163 del complex “s’aniran habilitant progressivament”
* Remarca que amb estos immobles “ja són 114 famílies a les quals se’ls ha oferit una vivenda del parc públic de la Generalitat”
* Destaca altres mesures com les ajudes directes per al lloguer per a donar resposta a les necessitats dels afectats i lamenta que el Govern “encara no haja posat a disposició totes les vivendes disponibles de la SAREB”**

**València.**

El president de la Generalitat, Carlos Mazón, ha ressaltat que l’executiu valencià, a través de l’Entitat Valenciana d’Habitatge i Sòl (EVha), “ha entregat les primeres 21 vivendes de l’edifici que té a la Torre (València) a famílies que van perdre la seua casa en la riuada del 29 d’octubre”, amb la qual cosa amb estos immobles “ja són 114 famílies a les quals se’ls ha oferit una vivenda del parc públic de la Generalitat”.

Així ho ha assenyalat després de visitar este edifici de 184 vivendes, els baixos de les quals, zones comunes i soterranis van ser afectats per les inundacions i estan sent condicionats en diverses fases “amb l’objectiu de posar estos recursos residencials a disposició al més prompte possible”. Els treballs de recondicionament de l’edifici han suposat una inversió de més de 2 milions d’euros.

El cap del Consell ha explicat que “en esta primera fase s’han pogut reallotjar 21 famílies procedents de municipis com Aldaia, Alfafar, Catarroja, Massanassa, Picanya i Torrent i la resta de les vivendes, fins a les 184 del complex, s’aniran habilitant progressivament”.

En este sentit, ha manifestat que de les 114 famílies a les quals se’ls ha oferit una vivenda del parc públic de la Generalitat, 72 d’estes han accedit a esta solució, altres 5 estan decidint si l’accepten i a altres 37 no els ha resultat necessària.

Carlos Mazón ha destacat que estes vivendes de la Torre “s’entreguen totalment equipades i s’adjudiquen per un període de sis mesos sense cap cost”. En este sentit, ha incidit en què al cap de sis mesos es revaluarà la situació de la unitat de convivència i, en cas que continuen necessitant el pis, passarà a règim de lloguer social.

Cal recordar que inicialment estes 184 vivendes anaven a destinar-se a lloguer assequible en un procés d’adjudicació que anava a començar a mitjan novembre i en el qual la mitat dels immobles se cedirien a jóvens menors de 35 anys. No obstant això, la situació d’emergència provocada per les inundacions obligà a prioritzar les persones afectades, atenent així les urgències residencials de moltes famílies que van perdre sa casa.

Els criteris d’adjudicació per a accedir a una d’estes vivendes són: ser resident de zona afectada per les inundacions i que la vivenda sinistrada constituïra la residència habitual; no tindre una altra vivenda; exercir la condició física de propietària, usufructuària o arrendatària de la vivenda sinistrada; que s’haja perdut la vivenda o esta necessite una reparació de caràcter estructural o el període de recuperació de la qual excedisca de 6 mesos; i no superar ingressos de 4,5 vegades l’IPREM, referit a 12 pagues.

Carlos Mazón ha subratllat el compromís de la Generalitat “per a donar resposta a les necessitats de les persones afectades per les inundacions que han perdut sa casa i necessiten una solució urgent” i ha lamentat que el Govern “encara no haja posat a disposició totes les vivendes disponibles de la SAREB”.

De la mateixa manera, ha agraït l’esforç de la Conselleria per a oferir vivendes de titularitat de la Generalitat “en les quals ja s’han invertit més de tres milions d’euros a adequar i moblar”, al mateix temps que ha agraït la solidaritat de diverses empreses que han donat part del mobiliari i col·laborat en el condicionament dels immobles.

**Ajudes directes al lloguer**

El president ha remarcat que la Generalitat “està treballant des de primer moment per a atendre les persones afectades per les riuades, especialment aquelles que han perdut la seua vivenda”.

En este sentit, ha destacat altres mesures com “les ajudes directes i sense burocràcia” per al lloguer, “de les quals ja se n’han tramitat 611 per un valor de 6,84 milions d’euros”.

Estes ajudes tenen un import d’11.200 euros màxim per beneficiari per a sufragar fins a 12 mensualitats de renda per valor de fins a 800 euros mensuals, l’import de la fiança i el de la garantia.

**Característiques de les vivendes de la Torre**

Les vivendes tenen una superfície que oscil·la entre els 48 metres quadrats i els 89, amb un, dos i tres dormitoris. Huit d’estes vivendes són accessibles i totes inclouen plaça de garatge.

Es tracta de vivendes equipades i condicionades per a adaptar-se a les condicions climàtiques, en compliment amb la normativa actual. A més, cada pis està dotat d’una terrassa coberta que funciona com una estança més de la vivenda.

L’edifici consta de dos volums, un de 21 plantes i un altre de 15 sobre un sòcol de quatre. En la quarta planta, sobre el cos central, hi ha una terrassa accessible com a entorn col·lectiu per als residents i un local comunitari, als quals es pot accedir des dels quatre vestíbuls.

Es tracta d’una actuació d’edificació promoguda per la Generalitat que s’acull als fons europeus. Del total de la inversió, pròxima als 23.500.000 euros, aproximadament 8,5 milions corresponen als Next Generation i els 15 milions restants a la Generalitat.

Fecha: 21/12/2024